Sagunt homenatja els quatre saguntins deportats a Mauthausen
05 de maig 2023

![](/media/qjwfikuc/img_0751_c.jpg?width=850&height=566.6666666666666)

Des d'este mateix divendres, els quatre saguntins deportats al camp de concentració nazi de Mauthausen tenen una placa que els recorda i homenatja en el Cementeri Municipal de Sagunt. La data en la qual s'ha homenatjat estos quatre saguntins, 5 de maig, coincidix amb el dia de l'any 1939 en el qual van ser afusellats 27 republicans de Sagunt, El Puig i Puçol.

De manera que durant l'acte de col·locació de la placa també s'ha retut un record a estos 27 represaliats que van ser afusellats a Sagunt i enterrats en una fossa comuna del cementeri. A l'homenatge en el Cementeri Municipal de Sagunt ha assistit l'alcalde de Sagunt, Darío Moreno; el regidor de Memòria Històrica i Democràtica, Guillermo Sampedro; i familiars de les víctimes homenatjades hui. També hi han assistit altres regidors de l’Ajuntament.

![](/media/jxefavs4/img_0718_c.jpg?width=850&height=566.6666666666666)

El regidor de Memòria Històrica i Democràtica ha recordat que en el seu moment van ser més de 9.000 els republicans deportats a un dels camps d'extermini més durs de «l'imperi nazi», entre ells els 4 saguntins: **«En els últims anys hem intentat fer un homenatge anual als deportats a Mauthausen, especialment als saguntins. I el compromís que vam contraure l'any passat amb els familiars era fer físic eixe record col·locant una placa en el cementeri de Sagunt».** Per la seua banda, l'alcalde de Sagunt, Darío Moreno, ha afirmat que este missatge ha de calar en la societat: **«No ha de ser un missatge d'esquerres o de dretes, sinó de gent que estima la llibertat. El primer pas per a eixa reivindicació del record depén de conéixer la història i ajudar-nos a difondre eixe missatge de pau, llibertat i honra a les persones que van ser injustament assassinades».**

**![](/media/otggxf3d/img_0739_c.jpg?width=850&height=566.6666666666666)**

*   [](http://www.facebook.com/sharer.php?u=https://aytosagunto.es/va/actualitat/sagunt-homenatja-els-quatre-saguntins-deportats-a-mauthausen/ "Facebook")
*   [](http://twitter.com/share?url=https://aytosagunto.es/va/actualitat/sagunt-homenatja-els-quatre-saguntins-deportats-a-mauthausen/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-homenatja-els-quatre-saguntins-deportats-a-mauthausen/ "Linked In")
*   [](mailto:?body=https://aytosagunto.es/va/actualitat/sagunt-homenatja-els-quatre-saguntins-deportats-a-mauthausen/)